इस बात से इनकार नहीं किया जा सकता है कि पिछले पांच साल में मिशन 2012 के लिए राहुल ने कई नये प्रयोग किये और वो अपने मकसद में कामयाब होते दिख भी रहे थे, लेकिन भ्रष्टाचार, लोकपाल और कालेधन के सवाल राहुल के सामने बार-बार आकर खड़े हो जाते हैं और राहुल की पेशानी पर बल पड़ जाते हैं। राहुल बार-बार इन सवालों का सीधा और सही जवाब देने से बचने की कोशिश कर रहे हैं लेकिन एक न एक दिन उन्हें इन सवालों का जवाब देना ही होगा। क्योंकि जो व्यक्ति खुद यह कह रहा हो कि उसका मकसद प्रधानमंत्री बनना नहीं सेवा करना है, उसकी बात को आसानी से समझा जा सकता है कि वो प्रधानमंत्री बनने के लिए कितना उतावला है, ऐसे में राहुल को वाराणसी की प्रेस कांफ्रेस में एक बार फिर सुनहरा अवसर मिला था जब वो कालेधन पर पार्टी का स्टैण्ड मजबूती से रख सकते थे, लेकिन कालेधन के सवाल का गोल-मोल जवाब देकर राहुल ने देश की जनता को एक बार फिर सोचने को मजबूर किया है कि राहुल और कांग्रेस पार्टी कालेधन के मुद्दे पर जनता को साफ संदेश देने की बजाय गुमराह करने की कोशिश कर रही है, चुनाव के समय राहुल का कालेधन पर गोल-मोल जवाब उनके चुनावी गणित को भी कहीं गोल-मोल ही न कर दें। चुनाव नतीजे तो आने वाला वक्त ही बताएगा फिलहाल राहुल ने एक सुनहरा अवसर हाथ से गंवा दिया है, जो उनकी राजनीतिक अदूरदर्शिता और नासमझी से बढ़कर कुछ और नहीं कहा जा सकता है।